การประกาศผลรางวัล Academy Awards หรือ Oscar ครั้งที่ 83 จัดขึ้นในคืนวันอาทิตย์ที่ 27 กุมภาพันธ์
The King’s Speech, True Grit และ The Social Network คือภาพยนตร์ตัวเต็งสามเรื่องที่น่าจะคว้ารางวัลใหญ่ในการประกาศผลออสการ์ครั้งที่ 83
ค่ำคืนวันอาทิตย์ที่ 27 กุมภาพันธ์นี้จะมีการประกาศผลรางวัลใหญ่ที่สุดในวงการภาพยนตร์อเมริกัน Academy Awards หรือ Oscar ครั้งที่ 83 ภาพยนตร์ตัวเต็งอีกเรื่องหนึ่งในสาขาภาพยนตร์ยอดเยี่ยมคือเรื่อง True Grit งานเก่าที่นำมาสร้างใหม่โดยฝีมือของสองพี่น้องตระกูล Coen เรื่องราวของเด็กผู้หญิงวัย 14 ปีที่ว่าจ้างผู้รักษากฎหมายให้ตามล่าตัวฆาตกรผู้สังหารพ่อของเธอ Jeff Bridges รับบทเป็นผู้รักษากฎหมายขี้เมาที่อาสาตามล่าฆาตรกร แสดงได้ดีจนได้รับการเสนอชื่อเข้าชิงสาขาดารานำชายยอดเยี่ยม เช่นเดียวกับ Hailee Steinfeld ผู้แสดงเป็นเด็กหญิงวัย 14 ปีที่ได้รับเสนอให้ชิงรางวัลสาขาดาราสมทบฝ่ายหญิงยอดเยี่ยม และว่ากันว่ามีโอกาสสูงที่จะได้รับรางวัล แต่ก็ต้องเอาชนะทั้ง Amy Adams และ Melissa Leo จาก The Fighter รวมทั้ง Helena Bonham Carter จาก The King’s Speech ส่วนในสาขาดาราสมทบฝ่ายชายยอดเยี่ยม ตัวเต็งคือ Christian Bale จาก The Fighter ซึ่งต้องขับเคี่ยวกับ Geoffrey Rush จาก The King’s Speech สำหรับรางวัลใหญ่อีกสาขาหนึ่งคือสาขาดารานำฝ่ายหญิงยอดเยี่ยม ผู้ได้รับการเสนอชื่อ 5 คนคือ Natalie Portman จากเรื่อง Black Swan, Nicole Kidman จาก Rabbit Hole, Annette Benning จาก the Kids Are All Right, Jennifer Lawrence จาก Winter’s Bone และ Michelle William จาก Blue Valentine ภาพยนตร์อีกเรื่องหนึ่งที่ได้รับการกล่าวขวัญอย่างมากว่าจะเป็นคู่แข่งสำคัญของ The King’s Speech และTrue Grit ในสาขาภาพยนตร์ยอดเยี่ยม คือเรื่องของผู้ก่อตั้งเครือข่ายสังคมออนไลน์ Facebook - The Social Network Jesse Eisenberg ผู้รับบท Mark Zuckerberg เข้าชิงในสาขาดารานำชายยอดเยี่ยมร่วมกับ Colin Firth จาก The King’s Speech และ Jeff Bridges จาก True Grit รวมทั้ง Javier Bardem จากหนังเม็กซิกันเรื่อง Biutiful และ James Franco ดารานำจากเรื่อง 127 Hours ผู้ที่จะรับหน้าที่เป็นพิธีกรในพิธีประกาศรางวัลร่วมกับดาราสาว Anne Hathaway ซึ่ง James Franco กล่าวว่าหน้าที่สำคัญของตนในฐานะพิธีกรของการประกาศผลตุ๊กตาทองปีนี้ คือการดึงผู้ชมกลุ่มวัยรุ่นหรือวัยหนุ่มสาวให้มากขึ้น